Večino ozemelj je za Savojo pridobil nazaj sin Karla III., Emanuel Filibert (1553-80). Že mlad je postal eden najpomembnejših vojskovodij cesarja Karla V., mu služil v šmalkaldenski vojni (1547), bil leta 1556 kraljevi namestnik na Nizozemskem. Leta 1557 je na čelu španske vojske v bitki pri Saint-Quentinu odločilno premagal Francoze. S tem si je zagotovil prisotnost pri mirovnih pogajanjih v Cateau-Cambrésisu (1559), kjer je uveljavil neodvisnost Savoje in uspel dobiti nazaj večino savojskih ozemelj. Leta 1563 je prenesel prestolnico v Torino, ki je omogočal boljšo obrambo pred Francozi. Notranje je uredil gospodarstvo in reorganiziral vojsko.